Krigen i Nord-Mali

Krigen i Nord-Mali eller krigen i Azawad (fransk: Guerre du Mali, Guerre de l'Azawad) er en pågående konflikt i det vestafrikanske landet Mali mellom den maliske regjeringa støttet av en rekke andre land og forskjellige tuaregiske og islamistiske opprørsgrupper. Den begynte 17. januar 2012 med et tuaregisk opprør for uavhengighet fra den maliske regjeringa i området kjent som Azawad i Nord-Mali. Fram til april 2012 tok organisasjonen Mouvement national pour la libération de l'Azawad (MNLA) og deres islamistiske allierte kontrollen over hele Nord-Mali med det mål å gjøre Azawad til et uavhengig hjemland for tuaregene. Krigens opphav har blitt sagt å være relatert til den arabiske vår, særlig borgerkrigen i Libya, da etter denne borgerkrigens slutt fikk tuaregene en større tilgang på våpen fra Libya.

22. mars samme år ble Malis president Amadou Toumani Touré styrtet i et militært statskupp ledet av Amadou Sanogo på grunn av måten han håndterte krisa på, kun en måned før presidentvalget skulle ha funnet sted. Soldatene som utførte kuppet, som selv kalte seg Comité national pour le redressement de la démocratie et la restauration de l’État (CNRDR), overtok kontrollen og suspenderte Malis grunnlov. På grunn av urolighetene som fulgte kuppet ble de tre største byene i Nord-Mali, Kidal, Gao og Tombouctou, overtatt av opprørerne på tre dager. Femte april, etter Douentza hadde blitt inntatt, erklærte MNLA at den hadde oppnådd sine mål, og avsluttet sin offensiv, og den følgende dagen ble Azawad erklært uavhengig fra Mali.

Den islamistiske gruppen Ançar Dine hadde opprinnelig støttet MNLA, men etter at de maliske styrkene hadde blitt drevet ut fra Azawad begynte den og en rekke mindre islamistiske grupper å innføre en streng sharia-lovgivning i områdene de kontrollerte. Også Verdensarv-stedene i Tombouctou ble delvis ødelagt av islamistene da de stred med deres oppfatning av islam. MNLA og islamistene kunne da ikke lett forenes om deres visjoner for den uavhengige staten. Etterpå begynte tuaregene å bekjempe Ançar Dine og de andre islamistgruppene, som inkluderte Bevegelsen for enhet og jihad i Vest-Afrika, som er knyttet til al Qaida i det islamske Maghreb. Fram til 17. juli 2012 hadde MNLA mistet kontrollen over det meste av sitt område, inkludert alle de større byene, til islamistene, men klarte fremdeles å beholde kontrollen over en rekke mindre byer, særlig langs Azawads grenser.

Den maliske regjeringa anmodet om utenlandsk militær hjelp for å gjeninnta de tapte områdene i nord. 11. januar begynte Frankrike sin operasjon Serval mot islamistene, da islamistene lot til å ta seg inn i det sørlige Mali i deres angrep på Konna og Diabaly. Styrker fra Den vestafrikanske økonomiske og monetære union og andre land i Den afrikanske union begynte å bli sendt til Mali kort tid senere som en del av den afrikanskledede støtteoperasjonen i Mali, som opprinnelig hadde blitt planlagt begynt i september året før, men først i januar ble satt i gang. Fram til 8. februar hadde det meste av det islamist-okkuperte området blitt gjeninntatt av den maliske hæren med dens allierte. Siden har islamistene utkjempet en geriljakrig i dette området, ikke minst preget av selvmordsangrep. De høye taptstallene førte i april til at Tsjad trakk seg ut igjen fra Mali.

I denne perioden har tuareg-opprørerne i MNLA fortsatt å bekjempe islamistene, men har også blitt for å angripe det maliske militæret. Etter intervensjonen var de i stand til igjen å overta større områder i Nord-Mali, særlig Kidal. I februar 2013 frasa de seg kravet om uavhengighet, og hevder heller å ville samarbeide med de franske styrkene mot islamistene, og siden forhandle seg fram til selvstyre i Azawad med den maliske regjeringa.

Gisselaksjonen i In Amenas i 2013 i Algerie ledet av Mokhtar Belmokhtar, hvor en rekke utenlandske gisler og gisseltakere ble drept, regnes også for å ha en sterk relasjon til konflikten i Mali, da årsaken til angrepet skal ha vært motstand mot den franske intervensjonen der.

18. juni 2013 ble det inngått en våpenhvileavtale mellom den provisoriske regjeringa i Mali og tuaregopprørsgruppene MNLA og HCUA foran valget som er planlagt å finne sted 28. juli.

Bildegalleri

Referanser

Eksterne lenker 
 

Malis historie
Borgerkriger
Azawad
Konflikter i 2012
Konflikter i 2010-årene
Konflikter i 2020-årene
Boko Haram